As jy glad nie meer jou oordenkings ontvang nie, en jou naam is tog op die lys, is dit heelwaarskynlik omdat pos van ons lysprogram geblokkeer word deur ‘n spam-filter. Ons het op die oomblik veral probleme met g-mail.
Spam is ongevraagde gemorspos wat dinge adverteer wat jy nie wil hê nie en die internet oorlaai. Jy weet, advertensies vir Viagra, vals Rolex'e, grade wat jy oor die pos kan aankoop, phishing boodskappe van jou bank (kamtig) of die miljoene wat jy sou gewen of geërf het, sulke goed... Daar word elke dag seker 50 van daardie boodskappe van jou posbus weggekeer. Ongelukkig word sommige deurgelaat en ander, egte pos, word ook afgekeer. Ons oordenkins is natuurlik nie spam nie, want dit bestaan slegs uit vrywillige subskripsies. Nogtans word dit van tyd tot tyd afgekeer. Onthou, sommige spam--filters (en mail-bedienaars by werkgewers) is soms so sensitief gestel dat alle pos geblokkeer word byvoorbeeld nie werksgeöriënteerd is nie, wat godsdienstige inhoud het, wat vloekwoorde of verwysings na seks het, wat te veel uitroeptekens, hoofletters, eksterne skakels, grafika, ens. het; wat sneller-woorde soos "free" of "sex" bevat, en vele meer. Daar is ook heelwat tegniese redes.
Kyk heel eerste in jou Junk E-mail (of Spam Mail) folder. As dit daar is, word dit plaaslik blokkeer en kan jy dit hopelik remedieer deur dit te stel as Safe Sender. Gaan soos volg te werk. Soek vir 'n skakel op die menu of op die e-pos (probeer regskliek) wat sê "Not Spam" of "Set as Safe Sender" of so iets. Soms moet jy die e-pos oopmaak (daarop kliek) voor jy dit kan doen. In sommige programme kan jy dit doodgewoon na jou Inbox sleep. Voilá!
Jy kan ook op die oordenking in jou Junk Mail reply, om aan jou spam filter/e-pos program aan te dui dat daardie pos oukei is. Ja, reply met 'n leë e-mail, maar hoekom leeg, skryf vir ons hoe dit gaan! Anders kan jy van die laaste oordenkings wat jy gekry het af reply.
Jy kan ook ons afsend-adres in jou kontaklys opstel onder Daaglikse Stilte, Padlangs, Jimi le Roux, of wat jy wil. Die adres moet egter reg wees: tans info@jimileroux.com. Gmail, byvoorbeeld, se "whitelist" is eintlik maar sy Contacts lys - maar dit moet hulle Contacts app wees. As jy die Gmail app gebruik - die groot rooi M - gaan soek dit by die Google Apps regs bo op die blad ('n blokkie van 9 blokkies). By Outlook is die Contacts deel van die E-pos program, saam met Calendar, ens. Daar is dit baie maklik.
Jy kan ons oordenkings in elk geval as Safe Sender opstel. Dis eintlik baie belangrik. In Outlook is dit weereens maklik: maak jou laaste oordenking oop, gaan daar bo by jou menu na "Junk E-mail" of so iets (soek maar, dis daar). Stel dit dan as allow always, allow domain always of iets dergeliks. Stel info@jimileroux.com of die hele domein jimileroux.com as Safer Sender. Met Gmail is dit die beste om 'n filter op te stel: Gaan na "Settings" (die ratjie), dan (bo by die Menu) na "Filters and Blocked Addresses" en "Create a new filter". In die FROM veld kom ons adres (info@jimileroux.com) en by Create kom dan "Never send it to Spam". Skep dan die nuwe filter met 'n finale kliek. Daar's hy! Nou sal dit nooit weer gebeur nie.
ASSEBLIEF: moet Padlangs NIE as Junk Mail by jou stel nie - spamfilters tel dit op en kan dit vir jou blokkeer vir 'n lang tyd en sommer almal wat deur daardie server gaan - 100e mense... As jy dit nie wil ontvang nie, teken doodgewoon af by die unsubscribe-skakel onder aan elke dagstukkie. DANKIE! Sommige doen dit per ongeluk.